Ko‘zbo‘yamachilik, ota-onalarni aldash, qing‘irlikka undaydigan kam oyliklar, asabiy bog‘chaopalar, qog‘ozda o‘tiladigan darslar va bog‘chaga borishni xohlamaydigan bolalar. Maktabgacha ta’limdagi muammolar bir-biriga bog‘liq zanjirni hosil qilgan. SUBeKTIV suhbatdoshlari ana shu zanjirning halqalari haqida so‘zlab berdi. SUBeKTIV ta’lim tizimining holati haqidagi ko‘rsatuvlarini davom ettiradi. Loyihaning navbatdagi sonida maktabgacha ta’limdagi real voqelikka nazar tashlangan. Suhbatdoshlarimiz – bolalar psixologi, defektolog, bog‘chalardan biridagi ota-onalar qo‘mitasi raisi va yaxshi bog‘cha izlab sarson bo‘lgan ona. Ularning so‘zlab berganlari oxirgi yillarda tizimda bog‘chalar soni keskin ortayotgani bilan, hali sifat masalasi juda og‘riqli muammo bo‘lib qolayotganini ko‘rsatadi.